b'\n_START_ARTICLE_\nVerska svoboda\n_START_PARAGRAPH_\nV\xc3\xa9rska svob\xc3\xb4da ali svoboda verovanja je dru\xc5\xbebeno na\xc4\x8delo. ki zagovarja svobodo posameznika ali skupnosti, da goji prepri\xc4\x8danja in opravlja dejanj v okviru kakega sistema verovanj, samostojno izven ustaljenega verskega sistema ali kot ateist._NEWLINE_Verska svoboda je ena izmed osnovnih \xc4\x8dlovekovih pravic._NEWLINE_Verska svoboda ne zajema le pravice do verovanja in zasebnih religijskih dejan (zapovedi, prepovedi, obredov) ampak tudi pravico javnega izra\xc5\xbeanja verske pripadnosti, mo\xc5\xbenost ustanavljanja verskih zdru\xc5\xbeenj in udele\xc5\xbeevanja verskih obredov ter izgradnje zgradb namenjenih obredom ali pou\xc4\x8devanju._NEWLINE_Pravila in zakoni, ki v mnogih skupnosti prepovedujejo izpovedovanja vere, stike (intimne oziroma poroke) med pripadniki razli\xc4\x8dnih verskih skupnosti ter prepovedujejo spremembo pripadnosti ali izstop iz verske skupnosti (apostazijo) predstavljajo zanikanje verske svobode. Na\xc4\x8delo verske svobode vsebuje splo\xc5\xa1na deklaracija o \xc4\x8dlovekovih pravicah Zdru\xc5\xbeenih narodov, ki pa nima neposrednega pravnega u\xc4\x8dinka._NEWLINE_Evropska konvencija o \xc4\x8dlovekovih pravicah je za podpisnice pravno obvezujo\xc4\x8da ter je kr\xc5\xa1itve mo\xc5\xbeno izterjati na Evropskem sodi\xc5\xa1\xc4\x8du za \xc4\x8dlovekove pravice. V 9. \xc4\x8dlenu konvencije, ki se nana\xc5\xa1a na svobodo mi\xc5\xa1ljenja, vesti in vere, ima vsakdo pravico do svobode misli, vesti in veroizpovedi. Ta pravica vklju\xc4\x8duje svobodo spremembe vere ali prepri\xc4\x8danja ter svobodo, da \xc4\x8dlovek bodisi sam ali skupaj z drugimi ter zasebno ali javno izra\xc5\xbea svojo vero ali prepri\xc4\x8danje v bogoslu\xc5\xbeju, pouku, praksi ali verskih obredih. Svoboda izpovedovanja vere ali prepri\xc4\x8danja se sme omejiti samo v primerih, ki jih dolo\xc4\x8da zakon, in \xc4\x8de je to nujno v demokrati\xc4\x8dni dru\xc5\xbebi zaradi javne varnosti, za za\xc5\xa1\xc4\x8dito javnega reda, zdravja ali morale ali zaradi varstva pravic in svobo\xc5\xa1\xc4\x8din drugih ljudi.\n_START_SECTION_\nUstava in Zakon o verski svobodi RS\n_START_PARAGRAPH_\nUstava RS v 5. \xc4\x8dlenu dolo\xc4\x8da, da dr\xc5\xbeava varuje \xc4\x8dlovekove pravice in temeljne svobo\xc5\xa1\xc4\x8dine, kar implicitno vklju\xc4\x8duje tudi versko svobodo. 7. \xc4\x8dlenu ustava dolo\xc4\x8da razmerje med verskimi skupnostmi in dr\xc5\xbeavo:\xc2\xa0\xc2\xbbDr\xc5\xbeava in verske skupnosti so lo\xc4\x8dene. Verske skupnosti so enakopravne; njihovo delovanje je svobodno\xc2\xab._NEWLINE_Podrobno ureja vpra\xc5\xa1anje uresni\xc4\x8devanje verske svobode zakon o verski svobodi. Zakon je bil sprejet leta 2007 pod znatnim vplivom najve\xc4\x8dje verske skupnosti, RKC (\xc2\xbb\xc5\xa0turmov zakon\xc2\xab), in z ozirom na konkordat med RS in Svetim sede\xc5\xbem ._NEWLINE_Na osnovi odlo\xc4\x8dbe Ustavnega sodi\xc5\xa1\xc4\x8da je bil Zakon o verski svobodi leta 2013 spremenjen v to\xc4\x8dkah, kjer je prvotni \xc5\xa0turmov zakon dolo\xc4\x8dal restriktivne pogoje za vpis v register verskih skupnosti. Zakon o spremembi ...  dolo\xc4\x8da, da za registracijo zado\xc5\xa1\xc4\x8da 10 \xc4\x8dlanov, brez roka predhodnega delovanja verske skupnosti v Sloveniji.'